CELEX: 52017PC0182
Language: mt
Date: 2017-04-11
Title: Proposta għal DEĊIŻJONI TAL-KUNSILL dwar l-estensjoni tal-perjodu ta' intitolament għall-koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali anness mal-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra

IL-KUMMISSJONI EWROPEA
            Brussell, 11.4.2017
            COM(2017) 182 final
            2017/0081(NLE)
            Proposta għal
            DEĊIŻJONI TAL-KUNSILL
            dwar l-estensjoni tal-perjodu ta' intitolament għall-koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali anness mal-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Il-Ftehim ta’ Kummerċ Ħieles (FTA) bejn l-Unjoni Ewropea u l-Istati Membri tagħha u l-Korea t’Isfel ġie ffirmat fis-6 ta’ Ottubru 2010 u ġie konkluż fl-2015 bl-adozzjoni tad-Deċiżjoni tal-Kunsill 2015/2169 dwar il-konklużjoni ta' Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (“id-Deċiżjoni”). Il-Protokoll dwar il-Kooperazzjoni Kulturali (minn hawn ’il quddiem:  il-Protokoll), konkluż mill-Partijiet fi ħdan il-qafas tal-FTA, stabbilixxa qafas li fih il-Partijiet għandhom jikkooperaw biex jiffaċilitaw l-iskambji fl-attivitajiet kulturali, fl-oġġetti u s-servizzi, inkluż is-settur awdjoviżiv, u biex itejbu l-kundizzjonijiet li jirregolaw tali skambji. 
               
               
                  Dan l-intitolament ġie stabbilit għal perjodu ta’ tliet snin (mill-1 ta’ Lulju 2011 sat-30 ta’ Ġunju 2014).  Iġġedded għal tliet snin oħra sat-30 ta’ Ġunju 2017 bid-Deċiżjoni ta' Implimentazzjoni tal-Kunsill 2014/226/UE dwar it-titwil tal-perijodu ta' intitolament għall-koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali anness mal-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra. Issa qed jiġi propost li dan l-intitolament jiġġedded għal tliet snin oħra.
               
            
            
               •Konsistenza mad-dispożizzjonijiet eżistenti fil-qasam ta' politika
            
            
               
                  Bil-Protokoll, il-Partijiet, f’konformità mal-leġiżlazzjoni rispettiva tagħhom, qablu fost l-oħrajn li jagħtu intitolament għall-koproduzzjonijiet awdjoviżivi bejn il-produtturi mill-Parti tal-UE u l-Korea li jibbenefikaw mill-iskemi rispettivi tagħhom għall-promozzjoni tal-kontenut kulturali lokali/reġjonali skont ċerti kundizzjonijiet speċifiċi. 
               
               
                  Tali koproduzzjonijiet jistgħu jitqiesu bħala xogħlijiet Ewropej fi ħdan l-UE u xogħlijiet Koreani fi ħdan l-Korea, sakemm dawn jirrispettaw il-kundizzjonijiet stipulati fl-Artikolu 5 tal-Protokoll (ara b’mod partikolari l-punti 8(a) sa (c)).
               
               
                  Is-sottoprogramm tal-MEDIA Ewropa Kreattiva jappoġġja l-iżvilupp u d-distribuzzjoni ta’ xogħlijiet awdjoviżivi Ewropej minn pajjiż Ewropej parteċipanti.  Jistgħu jieħdu sehem taħt ċerti skemi benefiċjarji minn pajjiżi terzi sakemm jintlaħqu ċerti kundizzjonijiet.  
               
               
                  Xi skemi jgħinu biex jinħoloq ambjent favorevoli għal koproduzzjonijiet, partikolarment l-iskemi tal-Aċċess għas-Suq u tat-Taħriġ li jiffinanzjaw is-swieq, laqgħat ta’ networking u workshops, inkluż mal-Korea. Barra minn hekk, l-iskema tal-Koproduzzjonijiet Internazzjonali tgħin biex jingħaqdu l-isħab Ewropej u internazzjonali tal-koproduzzjonijiet, inkluż mill-Korea, u tipprovdi appoġġ indirett għax-xogħlijiet awdjoviżivi koprodotti minn fondi internazzjonali tal-koproduzzjoni. 
               
            
            
               •Konsistenza ma' politiki oħra tal-Unjoni
            
            
               
                  Il-Protokoll dwar il-Kooperazzjoni Kulturali ġie konkluż mal-EU u l-Korea fl-2015 bħala parti mill-Ftehim ta’ Kummerċ Ħieles. Tqies speċifikament bħala strument għall-promozzjoni tal-Konvenzjoni tal-Organizzazzjoni Edukattiva, Xjentifika u Kulturali tan-Nazzjonijiet Uniti (UNESCO) tal-2005 dwar il-Protezzjoni u l-Promozzjoni tad-Diversità tal-Espressjonijiet Kulturali.
               
               
                  L-intitolament eżistenti jipprevedi koproduzzjonijiet appoġġati minn gruppi ta’ skemi nazzjonali u fondi għall-produzzjonijiet awdjoviżivi.  L-intitolament jippermetti wkoll li xogħlijiet koprodotti jikkwalifikaw bħala xogħlijiet Ewropej skont id-definizzjoni ta’ xogħlijiet Ewropej imsemmija fl-Artikolu 1 (n) (ii) tad-Direttiva dwar is-Servizzi tal-Media Awdjoviżiva (AVMSD).
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-proċedura għat-tiġdid ta' dan l-intitolament hija stipulata fl-Artikolu 5 tal-Protokoll. Il-passi meħtieġa ttieħdu.
               
               
                  L-Artikolu 5(8) tal-Protokoll jistipula li jekk jiġi deċiż li dan l-intitolament għandu jiġġedded, jista’ jiġi estiż għal perjodu ieħor ta’ tliet snin u, wara din id-data, se jiġġedded awtomatikament għall-perjodi oħra suċċessivi tal-istess tul sakemm Parti ma ttemmx l-intitolament billi tagħti avviż bil-miktub mill-anqas tliet xhur qabel l-iskadenza tal-perjodu. Il-koproduzzjonijiet eżistenti qabel tali terminazzjoni xorta waħda jkunu jistgħu jibqgħu jibbenefikaw mill-iskemi rispettivi għall-promozzjoni ta’ kontenut kulturali lokali/reġjonali. 
               
               
                  Minħabba ċ-ċirkostanzi speċifiċi u s-sensittività politika tal-kooperazzjoni f’dan il-qasam, huwa opportun li ssir proposta għal Deċiżjoni tal-Kunsill dwar it-tiġdid tal-intitolament. Din il-proposta għandha tkun ibbażata fuq l-Artikolu 218(6) TFUE billi tikkonċerna estensjoni taż-żmien għall-applikazzjoni bħala parti minn ftehim internazzjonali. Ir-regoli li jiddeterminaw il-mod kif l-istituzzjonijiet tal-UE jaslu għad-deċiżjonijiet tagħhom huma stabbiliti mit-Trattat u ma humiex għad-dispożizzjoni la tal-Istati Membri u lanqas tal-istituzzjonijiet infushom. Deċiżjonijiet tal-Kunsill li jikkonkludu ftehimiet internazzjonali ma jistgħux jidderogaw mid-dispożizzjonijiet tat-Trattati fir-rigward tal-proċedura sabiex jestendu fiż-żmien obbligi li jirriżultaw minn ftehimiet internazzjonali li huma konklużi minnhom.
               
            
            
               •Sussidjarjetà (għall-kompetenza mhux esklużiva) 
            
         
         
            
               
                  It-tieni tiġdid tal-intitolament se jirrappreżenta opportunità għall-industrija awdjoviżiva Ewropea biex iżżomm il-preżenza tagħha u tikseb sehem akbar mis-suq, esperjenza u għarfien fis-suq Korean, li qed jikber malajr.
               
               
                  Filwaqt li xi Stati Membri rnexxielhom iwettqu koproduzzjonijiet awdjoviżivi fuq bażi bilaterali, bosta oħrajn għadhom ma għamlux dan u għalhekk l-intitolament fil-livell tal-UE għad għandu l-potenzjal jippermetti għall-parteċipazzjoni minn għadd usa’ ta’ pajjiżi.  
               
               
                  Il-Kummissjoni Ewropea għandha kompetenzi limitati fir-rigward tal-produzzjoni tal-films billi dan huwa r-rwol tal-fondi nazzjonali taċ-ċinema, inkluż fir-rigward ta’ koproduzzjonijiet internazzjonali.  Għalhekk, sabiex jiġi implimentat fil-prattika dan il-protokoll se jkun meħtieġ involviment akbar tal-fondi nazzjonali taċ-ċinema.
               
            
            
               •Proporzjonalità
            
            
               
                  Studji u dejta mill-Osservatorju Awdjoviżiv Ewropew wrew li l-koproduzzjonijiet iwasslu għal udjenzi akbar.  Sa mill-2009, il-films tal-UE fil-Korea (fis-swali taċ-ċinema) kisbu 5% tas-sehem tas-suq f’termini ta’ udjenza u 20% f’termini ta’ ħruġ ta’ produzzjonijiet.  Il-films Koreani fl-UE kisbu 1 % f’termini ta’ udjenza u 2 % f’termini ta’ ħruġ ta’ produzzjonijiet.  Għalhekk, l-implimentazzjoni tal-intitolament tal-koproduzzjoni kieku tibni s-sehem tas-suq fi żmien meta s-suq qed jikber (il-biljetti tad-dħul totali fil-Korea żdiedu b’41% mill-2011).
               
               
                  Jidher s’issa li n-nuqqas ta’ implimentazzjoni tal-protokoll huwa dovut għal nuqqas ta’ informazzjoni konkreta dwar l-inċentivi disponibbli għall-koproduzzjonijiet fil-livell nazzjonali.  Jeħtieġ għalhekk li jittieħdu miżuri mmirati (li jkopru l-aċċess għall-finanzjament, it-taħriġ, il-bini ta’ netwerks), fuq livell sew Ewropew sew nazzjonali.
               
               
                  Is-suċċess tal-koproduzzjonijiet bilaterali juri wkoll li hemm il-kapaċità u l-potenzjal biex isir aktar.  F’diskussjonijiet preliminari fil-Grupp ta’ Ħidma dwar is-Settur Awdjoviżiv, l-Istati Membri indikaw li kienu lesti jikkollaboraw fuq livell Ewropew sabiex jiġu promossi koproduzzjonijiet taħt il-protokoll Ewropew, billi jiġu segwiti l-eżempji tal-aħjar prassi fuq livell bilaterali.  
               
               
                  It-tiġdid tal-intitolament huwa neċessarju biex ikunu jistgħu jittieħdu dawn il-miżuri.
               
            
            
               •Għażla tal-istrument
            
            
               
                  . Kull deċiżjoni espliċita tal-intitolament teħtieġ Deċiżjoni tal-Kunsill, ibbażata fuq l-Artikolu 218(6) TFUE billi tikkonċerna estensjoni taż-żmien għall-applikazzjoni bħala parti minn ftehim internazzjonali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet expost / kontroll tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Il-Protokoll jipprevedi li kull Parti tistabbilixxi Grupp Konsultattiv Domestiku (DAG), magħmul minn rappreżentanti kulturali u awdjoviżivi attivi fl-oqsma koperti minn dan il-Protokoll. Id-DAG tal-UE ltaqa’ fil-5 ta’ Settembru 2016 fi Brussell sabiex jevalwa r-riżultati tal-implimentazzjoni tal-intitolament f’termini tat-tisħiħ tad-diversità kulturali u l-kooperazzjoni ta’ benefiċċju reċiproka fuq xogħlijiet koprodotti. 
               
               
                  Id-DAG innota n-nuqqas ta’ koproduzzjonijiet awdjoviżivi bejn l-UE u l-Korea skont il-kundizzjonijiet imsemmija fil-Protokoll, iżda qabel li l-Protokoll madankollu għandu l-potenzjal ikun għodda utli. Esprima l-ftuħ tiegħu għat-tiġdid tal-intitolament għal koproduzzjonijiet EU-Koreani, iżda kien hemm xi riżervi dwar il-valur miżjud fil-prattika, li kellu jiġi ċċarat aktar għall-operaturi.  Il-Kummissjoni xerrdet informazzjoni ġenerali dwar il-protokoll iżda hija meħtieġa informazzjoni aktar operazzjonali u dettaljata għall-professjonisti.  Id-DAG kkonkluda wkoll li jeħtieġ li ssir promozzjoni tal-Protokoll fuq il-livell tal-industrija, tal-istat u tal-UE sabiex jiġu l-vantaġġi.  
               
               
                  L-intitolament għall-koproduzzjonijiet awdjoviżivi ġie diskuss mal-Istati Membri tal-UE f’laqgħa tal-Kumitat tal-Affarijiet Kulturali tal-Kunsill tal-Unjoni Ewropea fit-3 ta’ Ottubru 2016. L-Istati Membri indikaw ir-rieda tagħhom li jikkollaboraw aktar fuq livell Ewropew biex jippromwovu l-koproduzzjonijiet.
               
               
                  Wara din il-konsultazzjoni mal-Istati Membri u fid-dawl tal-opinjoni tad-DAG, il-Kummissjoni issa qed tiġi mistiedna tapprova li tipproponi li l-intitolament jiġi estiż.
               
            
            
               •Il-ġbir u l-użu tal-għarfien espert
            
            
               
                  Saret referenza għal studji u dejta mill-Osservatorju Awdjoviżiv Ewropew dwar il-koproduzzjonijiet.
               
            
         
         
            
               
                  •
                        Valutazzjoni tal-impatt
               
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Mhux applikabbli.
               
            
            
               4.IMPLIKAZZJONIJIET BAĠITARJI
            
            
               
                  Ebda.
               
            
            
               5.ELEMENTI OĦRAJN
            
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Il-Kummissjoni se tibqa’ tissorvelja l-implimentazzjoni tal-intitolament tal-koproduzzjoni awdjoviżiva, bl-użu ta’ dejta mill-Osservatorju Awdjoviżiv Ewropew u mill-industrija, partikolarment f’dak li għandu x’jaqsam mas-settur tal-animazzjoni.  
               
               
                  Darba fis-sena, Kumitat ta’ Kooperazzjoni Kulturali jiltaqa’ bejn l-Unjoni Ewropea u l-Istati Membri fuq naħa u r-Repubblika tal-Korea fuq l-oħra sabiex jiġi mmonitorjat il-progress u diskussi l-isfidi u l-opportunitajiet.    
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  L-intitolament se jiġi estiż għal tliet snin oħra, sa Ġunju 2020. L-intitolament huwa stipulat fl-Artikolu 5 tal-Protokoll, kif ġej.
               
               
                  Għall-finijiet ta’ dan il-Protokoll, koproduzzjoni tfisser xogħol awdjoviżiv magħmul minn produtturi ta’ sew il-Korea sew il-Parti UE li dawk il-produtturi jkunu investew fih skont it-termini ta’ dan il-Protokoll.
               
               
                  Il-Partijiet għandhom iħeġġu n-negozjar ta’ ftehimiet ġodda u l-implimentazzjoni ta’ ftehimiet eżistenti ta’ koproduzzjoni bejn Stat Membru jew aktar tal-Unjoni Ewropea u l-Korea. Il-Partijiet jaffermaw mill-ġdid li l-Istati Membri tal-Unjoni Ewropea u l-Korea jistgħu jagħtu benefiċċji finanzjarji lil xogħlijiet awdjoviżivi koprodotti kif definit skont ftehimiet ta’ koproduzzjoni eżistenti jew futuri li għalihom huma partijiet wieħed jew aktar Stati Membri tal-Unjoni Ewropea u l-Korea.
               
               
                  Il-Partijiet, f’konformità mal-leġiżlazzjoni rispettiva tagħhom, għandhom jiffaċilitaw il-koproduzzjonijiet bejn il-produtturi mill-Parti tal-UE u l-Korea, inkluż permezz tal-intitolament biex il-koproduzzjonijiet igawdu minn skemi rispettivi tagħhom għall-promozzjoni tal-kontenut kulturali lokali/reġjonali.
               
            
         
         
            
               
                  Xogħlijiet awdjoviżivi koprodotti għandhom ikunu intitolati li jibbenefikaw mill-iskema tal-Parti tal-UE għall-promozzjoni ta’ kontenut kulturali lokali/reġjonali msemmi fil-forma ta’ kwalifika bħala xogħlijiet Ewropej skont l-Artikolu 1(n)(i) tad-Direttiva 89/552/KEE kif emendata permezz tad-Direttiva 2007/65/KE, jew permezz tal-emendi suċċessivi tagħha għall-iskopijiet tar-rekwiżiti għall-promozzjoni tax-xogħlijiet awdjoviżivi kif previst mill-Artikoli 4.1 u 3.i.1 tad-Direttiva 89/552/KEE kif emendata permezz tad-Direttiva 2007/65/KE, jew permezz tal-emendi suċċessivi tagħha.
               
               
                  Xogħlijiet awjoviżivi koprodotti għandhom ikunu intitolati li jibbenefikaw minn skemi Koreani għall-promozzjoni tal-kontenut kulturali lokali/reġjonali msemmija fil-paragrafu 3 fil-forma ta’ kwalifika bħala xogħlijiet Koreani għall-finijiet tal-Artikolu 40 tal-Promotion of Motion Pictures and Video Products Act (Act No. 9676, May 21, 2009), jew l-emendi suċċessivi għalih u l-Artikolu 71 tal-Broadcasting Act (Act No. 9280, Dec. 31, 2008), jew l-emendi suċċessivi għalih u n-Notice on Programming Ratio (Korea Communications Commission Notice No. 2008-135, Dec. 31, 2008), jew l-emendi suċċessivi għalih.
               
               
                  L-intitolament għall-koproduzzjonijiet biex jibbenefikaw mill-iskemi rispettivi għall-promozzjoni ta’ kontenut kulturali lokali/reġjonali għandu jingħata skont il-kundizzjonijiet li ġejjin:
               
               
                  (a) Ix-xogħlijiet awdjoviżivi koprodotti jsiru bejn intrapriżi li għandhom sjieda u jibqgħu bi sjieda, direttament jew inkella b'sehem maġġoritarju, ta’ Stat Membru tal-Unjoni Ewropea jew tal-Korea rispettivament u/jew ta’ ċittadini ta’ Stat Membru tal-Unjoni Ewropea jew ta’ ċittadini tal-Korea rispettivament;
               
               
                  (b) Id-direttur(i) jew manager(s) rappreżentattivi tal-intrapriżi koprodutturi jkollhom in-nazzjonalità ta’ Stat Membru tal-Unjoni Ewropea u l-Korea rispettivament u jistgħu juru d-domiċilju tagħhom hemm;
               
               
                  (c) Il-parteċipazzjoni tal-produtturi minn żewġ Stati Membri tal-Unjoni Ewropea tkun neċessarja għal kull xogħol awdjoviżiv koprodott, għajr xogħlijiet ta’ animazzjoni. Fir-rigward tax-xogħlijiet ta’ animazzjoni, tkun meħtieġa l-parteċipazzjoni ta’ produtturi minn tliet Stati tal-Unjoni Ewropea. Il-proporzjoni tal-kontribuzzjoni finanzjarja ta’ produttur jew produtturi ta’ kull Stat Membru tal-Unjoni Ewropea għandha tkun ta’ mhux inqas minn 10 fil-mija;
               
               
                  (d) Il-kontribuzzjonijiet finanzjarji minimi rispettivi għal xogħol awdjoviżiv koprodott għajr xogħlijiet ta’ animazzjoni, tal-produtturi tal-Parti tal-UE (meħuda flimkien) u l-produtturi tal-Korea (meħuda flimkien) ma jistgħux ikunu inqas minn 30 fil-mija tal-kost totali tal-produzzjoni tax-xogħol awdjoviżiv. Fir-rigward tax-xogħlijiet ta’ animazzjoni, din il-kontribuzzjoni ma tistax tkun inqas minn 35 fil-mija tal-kost totali tal-produzzjoni;
               
               
                  (e) Il-kontribuzzjoni tal-produtturi ta’ kull Parti (meħudin flimkien) tinkludi parteċipazzjoni teknika u artistika effettiva u huwa assigurat bilanċ bejn il-kontribuzzjonijiet taż-żewġ Partijiet. B’mod partikolari, f’xogħlijiet koprodotti għajr xogħlijiet ta’ animazzjoni, il-kontribuzzjoni teknika u artistika tal-produtturi ta’ kull Parti (meħudin flimkien) m’għandhiex tvarja b’iktar minn 20 punt perċentwali meta mqabbla mal-kontribuzzjoni finanzjarja u fl-ebda każ ma tista’ tirrapreżenta aktar minn 70 fil-mija tal-kontribuzzjoni globali. Fir-rigward ta’ xogħlijiet ta’ animazzjoni, il-kontribuzzjoni teknika u artistika tal-produtturi ta’ kull Parti (meħudin flimkien) m’għandhiex tvarja b’iktar minn 10 punt perċentwali meta mqabbla mal-kontribuzzjoni finanzjarja tagħhom u fl-ebda każ ma tista’ tirrapreżenta aktar minn 65 fil-mija tal-kontribuzzjoni globali.
               
               
                  (f) Il-parteċipazzjoni ta’ produtturi minn pajjiżi terzi li rratifikaw il-Konvenzjoni tal-UNESCO f’xogħol awdjoviżiv koprodott hija aċċettata sa massimu ta’ 20 fil-mija, fejn possibbli, tal-ispejjeż totali tal-produzzjoni u/jew il-kontribuzzjoni teknika u artistika għax-xogħol awdjoviżiv.
               
               
                  Dawn il-kundizzjonijiet għandhom l-għan li jiżguraw il-karattru Ewropew tal-koproduzzjonijiet, billi jkun hemm mill-inqas żewġ Stati Membri, u biex jiġi żgurat bilanċ ġust tal-ispejjeż u l-benefiċċji tal-koproduzzjoni għall-partijiet.  Hemm għalhekk kontribuzzjoni finanzjarja minima għall-partijiet filwaqt li l-kontribuzzjoni teknika u artistika, li tikkonsisti minn inputs professjonali u għalhekk tirrapreżenta opportunitajiet ta’ impjieg, m’għandhiex tkun 10% aktar mill-kontribuzzjoni finanzjarja.  Ir-rekiwżiti għax-xogħlijiet ta’ animazzjoni huma ogħla minħabba s-sensittività ta’ dan is-settur, li jeħtieġ kontribut tekniku akbar u fejn id-differenzi fl-ispejjeż bejn l-UE u Korea jafu jkunu aktar sinifikanti.
               
               
                  Il-Partijiet jaffermaw mill-ġdid li l-intitolament għall-koproduzzjonijiet biex igawdu mill-iskemi rispettivi tagħhom għall-promozzjoni tal-kontenut kulturali lokali/reġjonali jassigura benefiċċji reċiproċi, u li l-koproduzzjonijiet li jissodisfaw il-kriterji jingħataw l-istatus ta’ xogħlijiet Ewropej/Koreani rispettivament mingħajr ebda kundizzjoni addizzjonali.
               
               
                  L-intitolament għall-koproduzzjonijiet biex jibbenefikaw mill-iskemi rispettivi għall-promozzjoni ta’ kontenut kulturali lokali/reġjonali huwa stabbilit għal perjodu ta’ tliet snin.
               
            
            
               2017/0081 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar l-estensjoni tal-perjodu ta' intitolament għall-koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali anness mal-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra
            
            
               IL-KUNSILL TA' L-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 167 (3), flimkien mal-Artikolu 218 (6) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Wara li kkunsidra l-kunsens tal-Parlament Ewropew,
            
         
         
            
               Billi:
            
            
               (1)Fl-1 ta’ Ottubru 2015, il-Kunsill adotta d-Deċiżjoni 2015/2169 dwar il-konklużjoni tal-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (“id-Deċiżjoni”) 
            
            
               (2)Il-Ftehim fih Protokoll dwar il-Kooperazzjoni Kulturali (“il-Protokoll”) li, skont l-Artikolu 1 tiegħu, jistabbilixxi l-qafas li fi ħdanu l-Partijiet għandhom jikkooperaw biex jiffaċilitaw l-iskambji li jirrigwardaw l-attivitajiet, l-oġġetti u s-servizzi kulturali, inkluż fost oħrajn, fis-settur awdjoviżiv. Skont l-Artikolu 5(4) tal-Protokoll, il-Partijiet għall-Protokoll għandhom jiffaċilitaw il-koproduzzjonijiet bejn il-produtturi mill-Parti tal-UE u l-Korea, inkluż permezz tal-intitolament biex il-koproduzzjonijiet igawdu minn skemi rispettivi tagħhom għall-promozzjoni tal-kontenut kulturali lokali/reġjonali (“l-intitolament”).
            
            
               (3)Skont l-Artikolu 5(8)(b) tal-Protokoll, wara l-perjodu inizjali ta’ tliet snin,  l-intitolament jiġġedded għal perjodu ta’ tliet snin u wara jiġġedded awtomatikament għall-perjodi oħra suċċessivi tal-istess tul sakemm Parti ma ttemmx l-intitolament billi tagħti avviż bil-miktub mill-anqas tliet xhur qabel l-iskadenza tal-perjodu inizjali jew kwalunkwe perjodu suċċessiv ieħor. . 
            
            
               (4)Jidher opportun li tiġi proposta deċiżjoni espliċita li jiġġedded l-intitolament filwaqt li jitqiesu ċ-ċirkostanzi speċifiċi u s-sensittività politika tal-kooperazzjoni f’dan il-qasam. 
            
            
               (5)Il-Grupp Konsultattiv Domestiku stipulat fl-Artikolu 3(5) tal-Protokoll ta opinjoni favorevoli għall-estensjoni tal-perjodu tal-intitolament, kif previst fl-Artikolu 5(8) tal-Protokoll. 
            
            
               (6)Il-Kummissjoni hija tal-opinjoni favorevoli li jiġġedded l-intitolament.
            
            
               (7)Din id-Deċiżjoni ma għandhiex taffettwa l-kompetenzi rispettivi tal-Unjoni u tal-Istati Membri.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               It-tiġdid tal-intitolament għall-koproduzzjonijiet awdjoviżivi li jibbenefikaw mill-iskemi rispettivi tal-Partijiet għall-promozzjoni tal-kontenut kulturali lokali/reġjonali kif previst fl-Artikolu 5 tal-Protokoll huwa b’dan approvat għal perjodu ta’ tliet snin, mill-1 ta’ Lulju 2017 sat-30 ta’ Ġunju 2020.
            
            
               Artikolu 2
            
            
               Il-President tal-Kunsill għandu jinnomina l-persuna mogħtija s-setgħa li tipproċedi, f’isem l-Unjoni Ewropea, biex tinforma lir-Repubblika tal-Korea kif previst fl-Artikolu 5(8)(b) tal-Protokoll, sabiex tesprimi l-kunsens tal-Unjoni Ewropea biex jiġġedded l-intitolament għall-koproduzzjonijiet awdjoviżivi biex jibbenefikaw mill-iskemi rispettivi tal-Partijiet għall-promozzjoni tal-kontenut kulturali lokali/reġjonali kif previst fl-Artikolu 5 tal-Protokoll, għal perjodu ta’ tliet snin, mill-1 ta’ Lulju 2017 sat-30 ta’ Ġunju 2020.
            
            
               Artikolu 3
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President